Tommy Docherty

Tidlig karriere

Docherty startet sin fotballkarriere i amatørklubben Shettleston Juniors. Da hadde han tidligere spilt juniorfotball i St. Pauls Boys Guild. Før han ble fotballproff var han baker, og under krigen tjenestegjorde han i «Highland Light Infantery». Han var bare 18 år gammel, men fikk spille fotball i utlandet med infanteriet. Han hadde aldri vært utenlands tidligere, men sier i en av sine bøker at denne tiden lærte ham disiplin og organisering. «Det var en flott tid». Han spilte blant annet sammen med storscoreren Arthur Rowley og bestefaren til David Beckham, Gordon West.
Etter bare seks uker på rekruttleir i Staffordshire ble Docherty sendt for å tjenestegjøre i Palestina. På grunn av det politiske spillet om uavhengighet for jødene i område var dette en voldelig plass. Han var på vakt på Kong David Hotel i Jerusalem da bygningen ble bombet. 91 mennesker omkom, og mange av dem var Dochertys medsoldater fra den britiske hæren. Docherty befant seg på den siden av hotellet som ikke ble lagt i grus, og hjalp derfor med å redde ut overlevende. Han sier i ettertid at dette var en fryktelig opplevelse. Etter to år i tjeneste var han blitt sersjant og var innrullert til offiserskole. Denne avbrøt han etter krigen da han ble tilbudt kontrakt av Celtic, en klubb han hadde vært supporter av som barn. Han slet imidlertid med å etablere seg i startoppstillingen deres, noe som førte til at han i november 1949 gikk til den engelske klubben Preston North End. Her hadde han stor sportslig suksess, og han debuterte også på det skotske landslaget mens han var spilte for Preston. Klubben vant blant annet 2. divisjon i 1951, og han spilte FA-cupfinalen mot West Bromwich Albion i 1954 foran et fullsatt Wembley (100 000 tilskuere), i en kamp laget hans tapte 2-3. 
Debuten på landslaget kom i en kamp mot Wales i november 1951. Etter VM i 1958 gikk han til Arsenal. Overgangen gikk i orden 23. august 1958 for £20 000. Hans ligadebut for Arsenal kom mot Burnley bare 3 dager senere. 9. februar. I 1959 var han ute deler av sesongen med skadeproblemer etter at han brakk ankelen. 1961 ble han overført til Chelsea, der han skulle fungere som spillende trener. Han fikk imidlertid ikke spille mer enn 4 kamper for denne klubben.
Den ungarske legenden Ferenc Puskas sa følgende om fotballspilleren Docherty: «En fantastisk forsvarsspiller, og en av de vanskeligste motstanderne jeg noensinne møtte».

Tiden som manager

I oktober 1962 ble han ny manager for Chelsea etter å ha overtatt sjefsjobben fra Ted Drake. Klubben hadde akkurat rykket ned til 2. divisjon, men han hadde stor suksess som manager for London-klubben, blant annet vant han Ligacupen i 1965. I tillegg til denne triumfen rykket klubben opp til toppdivisjonen i 1963, og de nådde cupfinalen i 1967 i hans tid som manager. Til tross for at han disponerte spillere som Peter Osgood, Bobby Tambling og Ron Harris («Chopper Harris»), sa han opp jobben som manager i Chelsea i oktober 1967. «Situasjonen i klubben forandret seg etter Joe Mears døde. Han var den beste styreformannen jeg noensinne har arbeidet for. Hvis Joe Mears hadde vært i live, ville det vært meg og ikke José Mourinho som var manager for Chelsea. Dette var den lykkligste tiden jeg hadde som manager», sier Docherty i boken My Story.
Deretter ble det korte opphold i Rotherham og Queens Park Rangers før han i desember 1968 ble den ny manager for Birminghamklubben Aston Villa. I januar 1970, da Aston Villa lå sist i den engelske 2. divisjonen, fikk han sparken. Hans neste jobb ble for den portugisiske klubben FC Porto, men også dette ble et kort engasjement som varte i fire måneder.
Tilbake i England igjen ble han ansatt som assisterende manager for Hull City der Terry Neill jobbet som manager. Sommeren 1972 ble han manager for Skottlands landslag, men da managerjobben i Manchester United ble ledig (etter Frank O'Farrell) i desember 1972 sa han opp jobben.

Mange klubber på kort tid

Hans neste managerjobb ble Derby County, men før de kom med et tilbud vurderte han seriøst å si ja til den norske klubben Lillestrøm som ønsket han som trener. Han ble to år i Derby før han nok en gang gikk til Queens Park Rangers. I oktober 1980 fikk han sparken i Queens Park Rangers, og han dro i 1981 til Australia for lede Sydney Olympic. Så fulgte et kort opphold i den klubben han hadde hatt størst suksess i som spiller, Preston North End, før han returnerte til Australia. Her jobbet han først som manager South Melbourne, deretter nok en gang som manager for Sydney Olympic.
Hans siste jobb som manager var i amatørklubben Altrincham fra Stor-Manchester.

Tiden etter managerjobbene

Siden slutten på 80-tallet har Docherty blant annet jobbet i radio og som konfransier. I 1995 ga han ut videoen «Tommy Docherty – An Evening Of Comedy With – Live On Stage».